钦定古今图书集成/方舆汇编/边裔典/第033卷 > 梁
## 钦定古今图书集成/方舆汇编/边裔典/第033卷 > 梁

### 武帝天监元年倭王武进号征东将军

按《梁书·武帝本纪》云云。按《倭国本传》，“倭者，自云太
伯之后，俗皆文身，去带方万二千馀里。大抵在会稽
之东，相去绝远。从带方至倭，循海水行，历韩国，乍东
乍南七千馀里，始渡一海，海阔千馀里，名瀚海。至一
支国，又度一海千馀里，名末卢国。又东南陆行五百
里，至伊都国，又东南行百里至奴国，又东行百里，至
不”弥国，又南水行二十日至投马国，又南水行十日，
陆行一月日至祁马台国，即倭王所居。其官有伊支
马，次曰《弥马获》支，次曰《奴往》鞮。民种禾稻、纻麻、蚕桑，
织绩，有姜、桂、橘、椒苏。出黑雉、真珠、青玉。有兽如牛，名
“山鼠。”又有大蛇吞此兽，蛇皮坚，不可斫，其上有孔，乍
开乍闭，时或有光射之，中蛇则死矣。物产略与儋耳、
朱崖同。地温暖，风俗不淫。男女皆露紒。富贵者以锦
绣杂采为帽，似中国胡公头。食饮用笾豆。其死有棺
无椁，封土作冢。人性皆嗜酒。俗不知正岁多寿考，多
至八九十，或至百岁。其俗女多男少，贵者至四五妻，
贱者犹两三妻。妇人无淫妒，无盗窃，少争讼。若犯法
轻者没其妻子，重则灭“其宗族。”汉灵帝光和中，倭国
乱，相攻伐历年，乃共立一女子卑弥呼为王。弥呼无
夫婿，挟鬼道，能惑众，故国人立之。有男弟，佐治国，自
为王。少有见者，以婢千人自侍，唯使一男子出入传
教令，所处宫室，常有兵守卫。至魏景初三年，公孙渊
诛后，卑弥呼始遣使朝贡，魏以为亲魏王，假金印紫
绶。正始中，卑弥呼死，更立男王。国中不服，更相诛杀，
复立卑弥呼宗女台。〈魏志作壹〉与为王。其后复立男王，并
受中国爵命。晋安帝时，有倭王赞，赞死，立弟弥，弥死，
立子济，济死，立子兴，兴死，立弟武。齐建元中，除武持
节，督倭《新罗》《任那》《加罗》《秦韩慕韩》六国诸军事、镇东
大将军。高祖即位，进武号“征东将军。”其南有侏儒国，
人长三四尺。又南黑齿国、裸国，去倭四千馀里，船行
可一年至。又西南万里有海人，身黑眼白，裸而丑，其
肉美，行者或射而食之。